Nõukogu otsus,

9. aprill 2001,

millega lõpetatakse AKV-EÜ partnerluslepingu artikli 96 kohased konsultatsioonid Fidži Vabariigiga

(2001/334/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse 23. juunil 2000 Cotonous (Beninis) alla kirjutatud AKV-EÜ partnerluslepingut, mida on AKV-EÜ ministrite nõukogu otsuse nr 1/2000 alusel juba ettehaaravalt kohaldatud,

võttes arvesse AKV-EÜ partnerluslepingu rakendamiseks võetavaid meetmeid ja järgitavaid menetlusi käsitlevat sisekokkulepet, mida on ajutiselt kohaldatud liikmesriikide valitsuste esindajate 18. septembri 2000. aasta otsusega, eriti selle artiklit 3,

võttes arvesse komisjoni ettepanekut

ning arvestades järgmist:

(1) Fidži demokraatlikult valitud valitsuse põhiseadusevastase kukutamise ja 1997. aasta põhiseaduse kehtetuks tunnistamisega on rikutud AKV-EÜ partnerluslepingu artiklis 9 nimetatud olulisi põhimõtteid.

(2) 19. oktoobril 2000 peeti AKV-EÜ partnerluslepingu artikli 96 kohased konsultatsioonid, mille käigus Fidži võimukandjad selgitasid oma seisukohti ja võtsid konkreetseid kohustusi eelkõige põhiseadusliku kontrolli ajakava kohta, vabade ja õiglaste valimiste läbiviimise kohta enne 2002. aasta juuni lõppu ja 19. mai riigipöörde eest vastutajate vastutusele võtmise kohta.

(3) Arvestama peab ka hiljutisi positiivseid nihkeid Fidži poliitika tagasipöördumises demokraatliku süsteemi poole, mis täiendavad eespool nimetatud kohustusi.

(4) Demokraatlik valitsus vajab Fidžil siiski alles täiel määral taastamist,

ON VASTU VÕTNUD JÄRGMISE OTSUSE:

Artikkel 1

AKV-EÜ artikli 96 lõike 2 punkti c kohased konsultatsioonid Fidži Vabariigiga on lõppenud.

Artikkel 2

Lisas olevas kirja projektis nimetatud meetmed on vastu võetud AKV-EÜ partnerluslepingu artikli 96 lõike 2 punkti c kohaste meetmetena.

Nõukogu tühistab need meetmed pärast vabade ja õiglaste valimiste läbiviimist ja seadusliku valitsuse ametisseasumist Fidžil tingimustes, mis tagavad inimõiguste, demokraatlike põhimõtete ja õigusriigi austamise.

Käesolev otsus vaadatakse kuue kuu jooksul uuesti läbi.

Artikkel 3

Käesolev otsus jõustub Euroopa Ühenduste Teatajas avaldamise kuupäeval.

Luxembourg, 9. aprill 2001

Nõukogu nimel

eesistuja

A. Lindh

--------------------------------------------------

FidŽi Vabariigi Presidendile Saadetava Kirja Projekt

Brüssel, …

Tema ekstsellents härra Ratu Josefa ILOILO

Fidži Vabariigi president

Government House,

SUVA/FIDŽI

Lugupeetud härra.

Euroopa Liit peab väga tähtsaks AKV-EÜ partnerluslepingu artikli 9 sätteid. Partnerluslepingu olulise osana on inimõiguste, demokraatlike institutsioonide ja õigusriigi austamine meie suhete alus.

Seetõttu mõistis Euroopa Liit hukka 19. mai 2000. aasta riigipöörde ning on väljendanud sügavat muret järgnenud poliitiliste sündmuste pärast Fidžil, taunides president Ratu Sir Kamisese Mara ametist kõrvaldamist, demokraatlikult valitud valitsuse pantvangi võtmist ja põhiseadusevastast kukutamist ning 1997. aasta konstitutsiooni kehtetuks tunnistamist.

Sellepärast otsustas Euroopa Liidu Nõukogu 4. augustil 2000 kutsuda Fidži võimukandjad konsultatsioonidele, et anda olukorrale üksikasjalik hinnang ja olukorda parandada.

Need konsultatsioonid toimusid 19. oktoobril 2000 Brüsselis. Käsitleti mitut võtmeküsimust ning Fidži võimud, keda esindas Fidži ajutise valitsuse välissuhete, väliskaubanduse ja suhkru minister hr Kaliopate Tavola, esitasid oma seisukohad ning võtsid rea kohustusi seoses põhiseadusliku kontrolli, vabade demokraatlike valimiste korraldamisega 18 kuu jooksul ja riigipöörde eest vastutajate vastutusele võtmisega.

Selle tulemusel on sündmused Fidžil arenenud positiivsemalt, kui lubas arvata 2000. aasta oktoobri olukord.

Euroopa Liit tervitab 1. märtsi 2001. aasta apellatsioonikohtu otsust, milles sedastatakse, et 1997. aasta põhiseadus on endiselt Fidži kõrgeim seadus.

Euroopa Liit tervitab 1997. aasta põhiseaduse kohaselt väljakuulutatud valimisi, mis toimuvad ajavahemikul 25. august–1. september 2001. Kui need valimised viiakse läbi vabalt ja õiglaselt, peaksid need rajama aluse demokraatia täielikuks taastamiseks Fidžil teatava ajavahemiku jooksul.

Eespool öeldu valguses on Euroopa Liit otsustanud lõpetada AKV-EÜ partnerluslepingu artikli 96 kohaselt peetud konsultatsioonid. Liit on otsustanud võtta lepingu artikli 96 lõike 2 punktist c lähtudes järgmised asjakohased meetmed:

- 9. EAFi rahaeraldusest teatatakse pärast vabade ja õiglaste valimiste läbiviimist ja seadusliku valitsuse ametisse asumist,

- uute projektide ja programmide rahastamine ja rakendamine 6., 7. ja 8. EAFi riiklike näidisprogrammide raames algab siis, kui on läbi viidud vabad ja õiglased valimised ning ametisse on asunud seaduslik valitsus.

Käimasolevaid projekte rakendatakse endiste plaanide kohaselt, arvestades ühenduse abi neutraalsuse põhimõttega enne valimisi.

Lisaks eespool öeldule jätkatakse endistviisi panust regionaalprojektidesse ja humanitaarabitegevusse, kaubanduskoostööd ja kaubandusalaseid soodustusi, et tagada Fidži tavaliste inimeste majanduslike huvide kahjustamatus.

Samuti on liit valmis toetama Fidžit tagasipöördumisel demokraatia juurde.

Kui vabad ja õiglased valimised on läbi viidud ja seaduslik valitsus ametisse asunud tingimustes, mis tagavad inimõiguste, demokraatlike printsiipide ja õigusriigi austamise, tühistatakse eespool loetletud meetmed. Igal juhul vaatab liit selle otsuse uuesti läbi kuue kuu möödudes.

Euroopa Liit jätkab Fidži sündmuste jälgimist, eriti seaduse ja korra järgimist, valimiskampaaniat, seadusliku valitsuse moodustamist ning hr George Speighti ja temaga seotud isikute vastutusele võtmist.

Euroopa Liit soovib veel kord rõhutada oma soovi jätkata AKV-EÜ partnerluslepingule tuginevat poliitilist dialoogi Fidžiga.

Austusega

Komisjoni nimel

Nõukogu nimel

--------------------------------------------------